Ifølge Seruminstituttet er der få af dem, der er registreret som raske nu, der har været indlagt. Årsagen er, at de er blevet testet i den såkaldte inddæmningsfase, hvor man testede bredt.

Det vil sige, at man testede de personer, der havde rejst i de dengang særlige risikoområder.

I uge 11 blev der også testet personer med alvorlig indlæggelseskrævende lungebetændelse.

Ud af de 917, som var bekræftet smittet med coronavirus indtil midten af marts, har 20 mistet livet, 3 er fortsat indlagt, mens de resterende 894 har overstået infektionen.

3.107 personer er per dags dato i uge 14 bekræftet smittet. Dermed er over en fjerdedel af dem, der er bekræftet smittede, blevet raske igen.

Definition på en overstået Covid-19-infektion Når en person hverken er indlagt eller død 14 dage efter en påvist Covid-19-infektion.

For patienter, der er indlagt 14 dage efter påvist Covid-19-infektion, vil datoen for en overstået Covid-19-infektion blive sat til førstkommende udskrivelsesdato eller til 30 dage efter prøvetagningsdatoen.

Hvis en patient dør inden for 30 dage efter en påvist Covid-19-infektion, vil patienten blive talt med som Covid-19-relateret dødsfald, uanset om patienten tidligere skulle have været klassificeret som havende en overstået Covid-19-infektion. Kilde: Statens Serum Institut

Seruminstituttet: Tallene vil nok ændre sig

Tyra Krause, der er overlæge og afdelingschef ved Statens Serum Institut, mener dog, at man bør huske på, hvornår de raskmeldte personer blev testet positive:

- Det afspejler nok, at de her personer var de første i epidemien, og det var primært raske og sunde personer, der havde rejst til forskellige skisportssteder i Italien og Østrig, siger hun til Ritzau.

Tyra Krause forventer, at tallene i den kommende tid vil vise en højere dødelighed blandt de registrerede coronatilfælde.

- Man kan sagtens forestille sig, at de her tal vil ændre sig, jo længere vi kommer ind i epidemien. Også fordi man har ændret strategien for testning, så man mest har testet folk, der var alvorligt syge, siger hun.

Længe ventede tal

Der har længe været efterlyst tal for, hvor mange der er blevet raske efter at have været smittet med coronavirus, men indtil nu har man måtte kigge langt efter disse.

Det skyldes ifølge Statens Serum Institut, at man har været nødt til at udvikle en algoritme ud fra eksisterende sundhedsregistre, som for eksempel patientregistret.

Det er denne algoritme, der danner baggrund for antallet af raskmeldte, som i dag er landet.

I andre lande har man opgjort tallet ud fra, hvem der er blevet udskrevet fra hospital og interviews med Covid-19-patienter uden for hospitalet. Men det har Statens Serum Institut vurderet ville kræve 'betydelige ressourcer og forsinkelse'.

Derfor er definitionen af raskmeldte i Danmark anderledes.